CELEX: 52017PC0561
Language: hr
Date: 2017-10-03
Title: Prijedlog PROVEDBENE ODLUKE VIJEĆA kojom se Kraljevini Nizozemskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 3.10.2017.
            COM(2017) 561 final
            2017/0243(NLE)
            Prijedlog
            PROVEDBENE ODLUKE VIJEĆA
            kojom se Kraljevini Nizozemskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               
                  U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”) Vijeće, djelujući jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
               
                  Dopisom koji je Komisija zaprimila 11. srpnja 2017. Nizozemska je zatražila odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na isporuke telekomunikacijskih usluga. U skladu s člankom 395. stavkom 2. Direktive o PDV-u Komisija je dopisom od 5. rujna 2017. obavijestila ostale države članice o zahtjevu Nizozemske. Dopisom od 6. rujna 2017. Komisija je obavijestila Nizozemsku da ima sve informacije potrebne za razmatranje tog zahtjeva.
               
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Općenito, člankom 193. Direktive o PDV-u utvrđuje se da je porezni obveznik koji isporučuje robu ili usluge dužan u uobičajenim okolnostima plaćati porez na dodanu vrijednost (PDV).
               
            
            
               U skladu s člankom 199.a Direktive o PDV-u države članice mogu odrediti da osoba odgovorna za plaćanje PDV-a na isporuke navedene u ovom članku bude porezni obveznik kojemu su one isporučene (mehanizam prijenosa porezne obveze). U skladu s postupkom prijenosa porezne obveze porezni obveznik kojem se isporučuje roba postaje odgovoran za plaćanje PDV-a. Taj porezni obveznik, uz uvjet da ima puno pravo na odbitak, istodobno bi prijavio i odbio PDV koji odgovara isporuci, što znači da ne bi došlo do stvarne uplate PDV-a u državni proračun. Telekomunikacijske usluge navedene su u članku 199.a točki (g). 
            
            
               
                  Nizozemska se ne koristi mogućnošću iz članka 199.a točke (g) Direktive o PDV-u te ne primjenjuje mehanizam prijenosa porezne obveze na telekomunikacijske usluge. Međutim, zbog nedavno otkrivene prijevare u sektoru telekomunikacijskih usluga u Nizozemskoj ta bi država članica htjela uvesti mehanizam prijenosa porezne obveze na domaće isporuke telekomunikacijskih usluga. 
               
            
            
               U skladu s člankom 199.a Direktive o PDV-u, mehanizam prijenosa porezne obveze može se primjenjivati do 31. prosinca 2018. te na minimalno razdoblje od dvije godine. Pošto uvjet o dvogodišnjem razdoblju nije ispunjen, Nizozemska ne može primijeniti mehanizam prijenosa porezne obveze na temelju ovog članka. 
            
            
               U skladu s time Nizozemska traži odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na isporuke telekomunikacijskih usluga na temelju članka 395. Direktive o PDV-u. 
            
            
               Cilj je zatraženog odstupanja sprečavanje prijevara u vezi s PDV-om u sektoru telekomunikacijskih usluga. Iako su isporuke telekomunikacijskih usluga podložne prijevarama te ih Nizozemska pomno prati, nedavno su otkrivene prijevare u trgovini pozivnim minutama koji uključuju niz nepostojećih trgovaca te međutrgovce, uključujući trgovce s poslovnim nastanom u trećim zemljama. Te prijevare dovode do znatnog gubitka prihoda od PDV-a. 
            
            
               Prema informacijama koje je dostavila Nizozemska konvencionalne metode otkrivanja i sprečavanja prijevara nisu djelotvorne jer se povezane usluge isporučuju u EU iz trećih zemalja te se ne navode ni u kakvom registru ili popisu. Plaćanja se vrše putem platformi za plaćanje na bankovne račune izvan EU-a što otežava otkrivanje transakcija i onemogućuje dobivanje informacija od banaka. Nizozemska ističe da će se bez prijenosa porezne obveze za predmetne usluge porezni gubitak eksponencijalno povećati. 
            
            
               Telekomunikacijske usluge smatraju se podložnima prijevarama te su uključene u članak 199.a točku (g) Direktive o PDV-u. Da je bio ispunjen uvjet u pogledu minimalnih razdoblja primjene, Nizozemska bi se mogla osloniti na prethodno spomenuti članak u svrhu primjene mehanizma prijenosa porezne obveze. 
            
            
               Predlaže se da se odobri odstupanje za razdoblje važenja članka 199.a Direktive o PDV -u. Stoga se predlaže odstupanje do 31. prosinca 2018., tj. do datuma prestanka važenja članka 199.a Direktive o PDV -u. 
            
            
               •Usklađenost s postojećim odredbama politike u tom području politike
            
            
               
                  Na temelju članka 199.a točke (g) Direktive o PDV-u mehanizam prijenosa porezne obveze može se primijeniti na isporuke telekomunikacijskih usluga. Nekoliko država članica primjenjuje prijenos porezne obveze oslanjajući se na tu odredbu
                     1
                  . Da je bio ispunjen uvjet u pogledu minimalnih razdoblja primjene, Nizozemska bi mogla primijeniti mehanizam prijenosa porezne obveze na telekomunikacijske usluge, a da ne zatraži odstupanje na temelju članka 395. Direktive o PDV -u. 
               
               
                  Predložena mjera stoga je u skladu s postojećim odredbama Direktive o PDV-u. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji prijedlog je u isključivoj nadležnosti Unije. Stoga se načelo supsidijarnosti ne primjenjuje.
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na ograničeno područje primjene odstupanja posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza u određenom sektoru. 
            
            
               •Odabir instrumenta
            
            
               U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, odluka Vijeća najprikladniji je instrument s obzirom na to da ona može biti upućena pojedinačnim državama članicama.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Nizozemska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               Prijedlogom provedbene odluke nastoje se spriječiti određeni oblici utaje ili izbjegavanja poreza u sektoru telekomunikacijskih usluga. Mehanizam prijenosa porezne obveze trebao bi pomoći Nizozemskoj da zaustavi daljnje širenje nedavno otkrivenih prijevara u vezi s PDV-om i spriječi prijevare u isporukama telekomunikacijskih usluga. U tom će smislu mjera odstupanja imati potencijalan pozitivan učinak. 
            
            
               Zbog uskog područja i vremenske ograničenosti primjene odstupanja njezin će učinak u svakom slučaju biti ograničen.
            
            
               4.UTJECAJ NA PRORAČUN
            
            
               Prijedlog ne utječe negativno na proračun EU-a. 
            
            
               5.OSTALI ELEMENTI
            
            
               Prijedlog sadržava klauzulu o vremenskom ograničenju važenja do 31. prosinca 2018.
            
         
         
            
               2017/0243 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Kraljevini Nizozemskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  2
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 193. Direktive 2006/112/EZ utvrđuje se da je porezni obveznik koji isporučuje robu ili usluge u pravilu dužan plaćati porez na dodanu vrijednost (PDV) poreznim tijelima.
            
            
               (2)U skladu s člankom 199.a Direktive o PDV-u države članice mogu odrediti da osoba odgovorna za plaćanje PDV-a na isporuke telekomunikacijskih usluga bude porezni obveznik kojemu su one isporučene (mehanizam prijenosa porezne obveze). Nizozemska se ne koristi tom mogućnošću. 
            
            
               (3)Zbog nedavno otkrivene prijevare u sektoru telekomunikacijskih usluga u Nizozemskoj ta bi država članica htjela uvesti mehanizam prijenosa porezne obveze na domaće isporuke telekomunikacijskih usluga. 
            
            
               (4)U skladu s člankom 199.a Direktive o PDV-u, mehanizam prijenosa porezne obveze može se primjenjivati do 31. prosinca 2018. i na minimalno razdoblje od dvije godine. Ako uvjet o dvogodišnjem razdoblju nije ispunjen, Nizozemska ne može primijeniti mehanizam prijenosa porezne obveze na temelju članka 199.a točke (g) Direktive o PDV-u. 
            
            
               (5)Zbog toga je dopisom koji je Komisija zaprimila 11. srpnja 2017. Nizozemska zatražila odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na isporuke telekomunikacijskih usluga na temelju članka 395. Direktive o PDV-u. 
            
            
               (6)U skladu s člankom 395. stavkom 2. Direktive 2006/112/EZ Komisija je dopisom od 5. rujna 2017. obavijestila ostale države članice o zahtjevu Nizozemske. Dopisom od 6. rujna 2017. Komisija je obavijestila Nizozemsku da ima sve informacije potrebne za razmatranje tog zahtjeva.
            
            
               (7)Cilj je zatraženog odstupanja sprečavanje prijevara u vezi s PDV-om u sektoru telekomunikacijskih usluga. Iako su isporuke telekomunikacijskih usluga podložne prijevarama te ih se pomno prati, Nizozemska je nedavno otkrila prijevare u trgovini pozivnim minutama koji uključuju niz nepostojećih trgovaca te međutrgovce. Te prijevare dovode do znatnog gubitka prihoda od poreza. 
            
            
               (8)Prema informacijama koje je dostavila Nizozemska konvencionalne metode otkrivanja i sprečavanja prijevara nisu djelotvorne jer se povezane usluge isporučuju u EU iz trećih zemalja te se ne navode ni u kakvom registru ili popisu. Plaćanja se vrše putem platformi za plaćanje na bankovne račune izvan Europske unije što otežava otkrivanje transakcija i onemogućuje dobivanje informacija od banaka. Nizozemska ističe da će se bez mehanizma prijenosa porezne obveze za predmetne usluge porezni gubitak eksponencijalno povećati. 
            
            
               (9)Nizozemskoj bi stoga trebalo odobriti primjenu mehanizma prijenosa porezne obveze na isporuke telekomunikacijskih usluga za razdoblje važenja članka 199.a Direktive o PDV -u. Odstupanje bi trebalo odobriti do 31. prosinca 2018. 
            
            
               (10)Odstupanje nema negativnih učinaka na vlastita sredstva Unije koja proizlaze iz PDV-a, 
            
            
               DONIJELO JE OVU ODLUKU: 
            
         
         
            
               Članak 1.
            
            
               Odstupajući od članka 193. Direktive 2006/112/EZ, Nizozemskoj se odobrava određenje primatelja isporuke kao osobe koja je dužna platiti PDV poreznim tijelima u slučaju isporuka telekomunikacijskih usluga. 
            
            
               Članak 2.
            
            
               Ova Odluka proizvodi učinke od dana priopćenja.
            
            
               Ova Odluka prestaje važiti 31. prosinca 2018.
            
            
               Članak 3.
            
            
               Ova je Odluka upućena Kraljevini Nizozemskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Vidjeti popis obavijesti Odbora za PDV: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  SL 347, 11.12.2006., str. 1.